<classify> Baada ya wapinzania wao wa jadi, Yanga kupoteza mchezo wao dhidi ya Ruvu Shooting, Mabingwa wa Ligi Kuu Soka Tanzania Bara, Simba SC wamefanikiwa kuibuka na ushindi mnono wa mabao 3-1 dhidi ya Wanajeshi wa JKT Ruvu,mchezo uliofanyika katika Uwanja wa Uhuru jijini Dar es Salaam. Mabao ya Simba yalifungwa na Meddie Kagere sekunde ya 20 na dakika ya 59 na Miraji Athumani mnamo dakika ya 73 huku goli la JKT likifungwa na Edward Songo. Mambo kumi muhimu yaliyoonekana kwenye mchezo huo; 1: Meddy Kagere ni mshambuliaji wa kiwango cha juu kwa sasa Tanzania. Amefunga magoli mawili na kutoa pasi moja ya goli. Msimu uliopita alikuwa mfungaji bora. Ikumbukwe huu ni msimu wa pili kwa mshambuliaji huyo raia wa Rwanda. 2: Clatous Chama alikua bora kwa matumizi yake binafsi lakini sio timu. Amekuwa msaada mkubwa kwa Simba katika mechi nyingi lakini jana haikuwa hivyo. Angeweza kufanya zaidi ya alichofanya. 3: Miraji Athuman alikuja kutuonyesha anachokikosa Deo Kanda. Muda gani ni sahihi kupiga pasi, muda gani ni sahihi kupiga chenga. 4: Yule Mbrazil beki Tairone Santos bado kidogo. Hana kasi na ana timing ya hovyo kwenye kupokonya mpira. Kuna siku anaweza kuleta athari kubwa akikutana na mastraika wenye njaa. 5: Erasto Nyoni ni yule yule mwenye ubora wake. Alifanya kazi 3 ngumu kwa dakika zote 90. Kuziba makosa ya Tshabalala, Shamte na Tairone yule beki Mbrazil. 6: Yule Mbrazil kiungo Gerson Fraga hayuko fiti kwa asilimia 100. Alikata pumzi kipindi cha pili. Bado si mtu sahihi kwa tiba ya kiungo wa ukabaji wa Simba. 7: Mohammed Hussein Zimbwe Jr hakuwa katika kiwango bora. Sijui ni presha au? Siku za hivi karibuni amekuwa hayuko katika kiwango bora hususan kwenye kukaba. 8: Muzamiru Yassin alikuwa wa moto sana. Ni mchezaji asiyesemwa sana lakini ni miongoni mwa viungo muhimu kwenye kikosi cha Simba kwa sasa. 9: Kocha wa JKT alikuja na mbinu nzuri dhidi ya Simba. Kilichotofautisha mbinu zake na Aussems ni ubora wa wachezaji. 10: Danny Lyanga amewaangusha JKT. Ni straika mwenye akili za beki. Amesahau kufunga kabisa. Zingatia: Aishi Manula ni yuleyule, Kilichobadilika msimu huu ni jezi tu! Kikosi cha JKT Tanzania kilikuwa; Abdulrahman Mohammed, Madenge RamadhaniMichael Aidan dk64, Edward Charles, Mohammed Fakh, Rahim Juma, Jabir Aziz, Mwinyi Kazimoto, Hafidh Mussa, Hassan MatalemaSaid Luyaya dk79, Danny Lyanga na Ally BilalEdwardSongo dk62. Simba SC: Aishi Manula, Haruna Shamte, Mohammed Hussein, Erasto Nyoni, Tairone Santos, Gerson Fraga, Deogratius KandaMiraj Athumani dk60, Muzamil Yassin, Meddie Kagere, Hassan DilungaSharaf Shiboub dk71 na Clatous ChamaIbrahim Ajibu dk78. Kwa hisani ya Ali Kamwe  <topic>: MICHEZO 